དེ་ནས་མཛད་སྒོའི་སྐུ་མགྲོན་གཙོ་བོ་༧བྱམས་མགོན་ཀྭན་ཏིང་ཏཱའི་སི་ཏུ་རིན་པོ་ཆེས་བོད་ཀྱི་སྐད་ཡིག་དང་འབྲེལ་ནས་གསུང་དོན།ང་རང་ཚོ་བོད་ཀྱི་སྐད་དང་ཡི་གེ་འདི་འཛམ་བུ་གླིང་ལ་ཕན་ཐོགས་པའི་སྐད་དང་ཡི་གེ་ཞིག་རེད།དེ་ཡིན་པ་དེ་ང་ཚོས་ཤེས་དགོས་པ་དེ་ཧ་ཅང་གིས་གལ་ཆེན་པོ་རེད།འཛམ་བུ་གླིང་ལ་སྐད་རིགས་བརྒྱ་ཕྲག་མང་པོ་དང་།སྟོང་ཕྲག་མང་པོ་ཡོད་རེད།དེའི་ནང་ནས་ཡི་གེ་ཡོད་པ་ཡང་སྟོང་ཕྲག་མང་པོ་ཡོད་རེད།ཡིན་ན་ཡང་།ང་ཚོ་བོད་ཡིག་གི་ཐོག་ནས་སྤྱིར་བཏང་གི་སྡེབ་སྦྱོར་ཆ་ཚང་དང་།དེའི་ནང་ནས་ཤིན་ཏུ་ཟབ་པ་དམ་པའི་ཆོས་ཀྱི་སྡེབ་སྦྱོར་ཐ་སྙད་དེ་ཚོ་སུ་ལའང་མེད་པ་ཞིག་ང་ཚོ་བོད་སྐད་ཀྱི་ཐོག་ལ་ཡོད་རེད་ཅེས་དང་།དེ་བཞིན་ཁོང་གིས་བོད་པ་ཞིག་ཡིན་པའི་ཆ་ནས་བོད་ཀྱི་སྐད་དང་ཡི་གེ་ཤེས་དགོས་རྒྱུ་དེ་འཛམ་གླིང་གི་སྐད་ཡིག་ཚང་མ་ཤེས་པ་ལས་ཀྱང་གལ་ཆེ་གི་རེད།བོད་པས་བོད་སྐད་དང་བོད་ཡིག་མ་ཤེས་པ་ཡིན་ན།བོད་ནང་པ་སངས་རྒྱས་པའི་ཆོས།བོད་ཀྱི་རིག་གཞུང་།བོད་ཀྱི་མ་འོངས་པ།གང་ས་ཅི་ཐད་ཀྱི་ཐོག་ནས་ཞབས་འདེགས་ཡང་དག་པ་ཞིག་སྒྲུབ་ཐུབ་པའི་ཆ་རྐྱེན་མ་ཚང་བ་རེད།གང་ལ་གང་འཚམས་ཐུབ་ཀྱི་རེད་དེ།ཆ་རྐྱེན་གལ་ཆེ་ཤོས་དེ་མ་ཚང་བ་རེད།དེ་འདྲ་ཡིན་དུས།༧སྤྱི་ནོར་༧གོང་ས་སྐྱབས་མགོན་ཆེན་པོ།ང་རང་ཚོའི་ཚེ་འདི་ཕྱི་གཉིས་ཀྱི་སྐྱབས་གནས་རྒྱལ་བ་ཐམས་ཅད་མཁྱེན་པའི་བཀའ་དྲིན་ལ་བརྟེན་ནས་ཁོང་གི་ཐུགས་རྗེའི་གྲིབ་བསིལ་གྱི་འོག་ནས་ཁྱེད་རང་ཚོར་ལ་འདི་འདྲའིི་སློབ་གྲྭ།དེའི་ནང་ལ་རྩ་བ་དེ་བོད་ཡིག་དང་བོད་སྐད་ཀྱི་ཐོག་ལ་ཤིན་ཏུ་གལ་ཆེ་བའི་སྐད་ཡིག་དེ་སྦྱོང་རྒྱུའི་ཆ་རྐྱེན་བྱུང་བ་དེ་ཧ་ཅང་གིས་སྐལ་བ་བཟང་པོ་རེད།བསོད་ནམས་ཆེན་པོ་རེད།དེ་འདྲ་ཡིན་དུས་ཚང་མས་དེ་ཧ་གོ་ཡི་ཡོད་རེད།དོན་རྟོགས་ཀྱི་ཡོད་རེད།དེ་ལ་བརྟེན་ནས་ད་ལྟ་བར་དུ་ལ་ཤིན་ཏུ་ནས་ཀྱང་ཡག་པོ་བྱུང་ཡོད་རེད།གོང་ནས་གོང་འཕེལ་བྱུང་ཡོད་རེད།ད་རུང་ཡིན་ན་ཡང་།མ་འོངས་པ་ལ་ཤིན་ཏུ་ནས་ཀྱང་གལ་ཆེན་པོ་ཡིན་དུས།དོ་དམ་དང་།རྗེས་སུ་ཡི་རངས་དང་།འཐུས་ཤོར་མེད་པའི་སློབ་སྦྱོང་དང་།སློབ་སྟོན་དང་།གསོ་སྐྱོང་དང་།ཚང་མ་གནང་དགོས་རྒྱུ་དེ་ཤིན་ཏུ་ནས་ཀྱང་གལ་ཆེན་པོ་རེད།ངས་འདི་ནས་མཁས་མདོག་བྱས་ནས་ཞུ་ཡི་མེད།ཁྱེད་རང་ཚོས་ང་འདིར་ཤོགསྐད་ཆ་ཤོད་གསུང་དུས་ང་རང་གི་སྙིང་ཐག་པ་ནས་ག་རེ་དྲན་པ་དེ་ལྷག་བསམ་གྱིས་ཞུ་ཡི་ཡོད་ཅེས་སོགས་གསུངས་སོང་།